CELEX: 32021D2043
Language: el
Date: 2021-11-18 00:00:00
Title: Απόφαση (ΕΕ) 2021/2043 του Συμβουλίου της 18ης Νοεμβρίου 2021 για τη σύναψη, εξ ονόματος της Ευρωπαϊκής Ένωσης, της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, και του πρωτοκόλλου εφαρμογής της

24.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 418/1
               
            
         ΑΠΟΦΑΣΗ (ΕΕ) 2021/2043 ΤΟΥ ΣΥΜΒΟΥΛΙΟΥ
         της 18ης Νοεμβρίου 2021
         για τη σύναψη, εξ ονόματος της Ευρωπαϊκής Ένωσης, της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, και του πρωτοκόλλου εφαρμογής της
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 6 δεύτερο εδάφιο στοιχείο α) σημείο v) και το άρθρο 218 παράγραφος 7,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη την έγκριση του Ευρωπαϊκού Κοινοβουλίου (1),
         Εκτιμώντας τα ακόλουθα:
         
                     (1)
                  
                  
                     Στις 9 Δεκεμβρίου 2019, το Συμβούλιο εξουσιοδότησε την Επιτροπή να αρχίσει διαπραγματεύσεις με την κυβέρνηση της Γροιλανδίας και την κυβέρνηση της Δανίας με σκοπό τη σύναψη νέας συμφωνίας σύμπραξης στον τομέα της βιώσιμης αλιείας και νέου πρωτοκόλλου εφαρμογής της.
                  
               
                     (2)
                  
                  
                     Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου («συμφωνία σύμπραξης») και του πρωτοκόλλου εφαρμογής της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, («πρωτόκολλο») στις 11 Ιανουαρίου 2021.
                  
               
                     (3)
                  
                  
                     Η συμφωνία σύμπραξης καταργεί τη συμφωνία σύμπραξης στον τομέα της αλιείας μεταξύ της Ευρωπαϊκής Κοινότητας, αφενός, και της κυβέρνησης της Δανίας και της τοπικής κυβέρνησης της Γροιλανδίας, αφετέρου (2), η οποία τέθηκε σε ισχύ στις 28 Ιουνίου 2007.
                  
               
                     (4)
                  
                  
                     Σύμφωνα με την απόφαση (ΕΕ) 2021/793 του Συμβουλίου (3), η συμφωνία σύμπραξης και το πρωτόκολλο υπογράφτηκαν την 22α Απριλίου 2021.
                  
               
                     (5)
                  
                  
                     Η συμφωνία σύμπραξης και το πρωτόκολλο έχουν εφαρμοστεί προσωρινά από την ημερομηνία υπογραφής τους.
                  
               
                     (6)
                  
                  
                     Η συμφωνία σύμπραξης και το πρωτόκολλο θα πρέπει να εγκριθούν.
                  
               
                     (7)
                  
                  
                     Με το άρθρο 12 της συμφωνίας σύμπραξης συστήνεται μεικτή επιτροπή επιφορτισμένη με την παρακολούθηση της εφαρμογής της. Επιπλέον, σύμφωνα με το εν λόγω άρθρο και τα άρθρα 4 και 7 του πρωτοκόλλου, η μεικτή επιτροπή μπορεί να εγκρίνει ορισμένες τροποποιήσεις του πρωτοκόλλου. Προκειμένου να διευκολυνθεί η έγκριση των εν λόγω τροποποιήσεων, η Επιτροπή θα πρέπει να εξουσιοδοτηθεί, με την επιφύλαξη ειδικών ουσιαστικών ή διαδικαστικών όρων, να τις εγκρίνει εξ ονόματος της Ένωσης, βάσει απλουστευμένης διαδικασίας.
                  
               
                     (8)
                  
                  
                     Η θέση της Ένωσης επί των προτεινόμενων τροποποιήσεων του πρωτοκόλλου θα πρέπει να καθοριστεί από το Συμβούλιο. Οι προτεινόμενες τροποποιήσεις θα πρέπει να εγκριθούν, εκτός εάν αντιταχθούν σε αυτές κράτη μέλη που συνιστούν μειοψηφία αρνησικυρίας, σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνονται, εξ ονόματος της Ένωσης, η συμφωνία σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, («συμφωνία σύμπραξης») και το πρωτόκολλο εφαρμογής της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, («πρωτόκολλο») (4).
         
         
            Άρθρο 2
            Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 20 της συμφωνίας σύμπραξης και στην κοινοποίηση που προβλέπεται στο άρθρο 14 του πρωτοκόλλου.
         
         
            Άρθρο 3
            Σύμφωνα με τη διαδικασία και τους όρους που παρατίθενται στο παράρτημα της παρούσας απόφασης, εξουσιοδοτείται η Επιτροπή να εγκρίνει, εξ ονόματος της Ένωσης, τροποποιήσεις του πρωτοκόλλου που εγκρίνει η μεικτή επιτροπή η οποία έχει συγκροτηθεί δυνάμει του άρθρου 12 της συμφωνίας σύμπραξης.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 18 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               Z. ČERNAČ
            
         
         
            (1)  Έγκριση της 5ης Οκτωβρίου 2021 (δεν έχει ακόμη δημοσιευθεί στην Επίσημη Εφημερίδα).
         
            (2)  ΕΕ L 172 της 30.6.2007, σ. 4.
         
            (3)  Απόφαση (EE) 2021/793 του Συμβουλίου, της 26ης Μαρτίου 2021, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης, αφενός, και της κυβέρνησης της Γροιλανδίας και της κυβέρνησης της Δανίας, αφετέρου, και του πρωτοκόλλου εφαρμογής της (ΕΕ L 175 της 18.5.2021, σ. 1).
         
            (4)  Τα κείμενα της συμφωνίας σύμπραξης και του πρωτοκόλλου είναι δημοσιευμένα στην ΕΕ L 175 της 18ης Μαΐου 2021.
      
      
         
            ΠΑΡΑΡΤΗΜΑ
            
               ΔΙΑΔΙΚΑΣΙΑ ΚΑΙ ΟΡΟΙ ΕΓΚΡΙΣΗΣ ΤΡΟΠΟΠΟΙΗΣΕΩΝ ΤΟΥ ΠΡΩΤΟΚΟΛΛΟΥ ΠΟΥ ΠΡΕΠΕΙ ΝΑ ΕΓΚΡΙΘΟΥΝ ΑΠΟ ΤΗ ΜΕΙΚΤΗ ΕΠΙΤΡΟΠΗ
            
            Όταν ζητείται από τη μεικτή επιτροπή να εγκρίνει τροποποιήσεις του πρωτοκόλλου σύμφωνα με το άρθρο 12 της συμφωνίας σύμπραξης και τα άρθρα 4 και 7 του πρωτοκόλλου, η Επιτροπή εξουσιοδοτείται να εγκρίνει τις προτεινόμενες τροποποιήσεις εξ ονόματος της Ένωσης, υπό τις εξής προϋποθέσεις:
            
                        1)
                     
                     
                        Η Επιτροπή μεριμνά ώστε η έγκριση εξ ονόματος της Ένωσης:
                        
                                    α)
                                 
                                 
                                    να συνάδει με τους στόχους της κοινής αλιευτικής πολιτικής,
                                 
                              
                                    β)
                                 
                                 
                                    να συμβαδίζει με τους σχετικούς κανόνες που έχουν θεσπιστεί από τις περιφερειακές οργανώσεις διαχείρισης της αλιείας και να λαμβάνει υπόψη την από κοινού διαχείριση από τα παράκτια κράτη,
                                 
                              
                                    γ)
                                 
                                 
                                    να λαμβάνει υπόψη τα πλέον πρόσφατα στατιστικά, βιολογικά και λοιπά συναφή στοιχεία που διαβιβάζονται στην Επιτροπή.
                                 
                              
                  
                        2)
                     
                     
                        Προκειμένου να εγκρίνει, εξ ονόματος της Ένωσης, τις προτεινόμενες τροποποιήσεις, η Επιτροπή τις υποβάλλει στο Συμβούλιο αρκετά νωρίτερα από τη σχετική συνεδρίαση της μεικτής επιτροπής.
                     
                  
                        3)
                     
                     
                        Η συμμόρφωση των προτεινόμενων τροποποιήσεων με τα κριτήρια που ορίζονται στο σημείο 1) αξιολογείται από το Συμβούλιο.
                     
                  
                        4)
                     
                     
                        Η Επιτροπή εγκρίνει τις προτεινόμενες τροποποιήσεις εξ ονόματος της Ένωσης, εκτός εάν αντιταχθεί σε αυτές αριθμός κρατών μελών αντίστοιχος προς τη μειοψηφία αρνησικυρίας του Συμβουλίου σύμφωνα με το άρθρο 16 παράγραφος 4 της Συνθήκης για την Ευρωπαϊκή Ένωση. Εάν υπάρχει τέτοια μειοψηφία αρνησικυρίας, η Επιτροπή απορρίπτει τις προτεινόμενες τροποποιήσεις εξ ονόματος της Ένωσης.
                     
                  
                        5)
                     
                     
                        Αν, στο πλαίσιο επακόλουθων συνεδριάσεων της μεικτής επιτροπής, μεταξύ άλλων και επιτόπου, είναι αδύνατον να επιτευχθεί συμφωνία, το θέμα παραπέμπεται εκ νέου στο Συμβούλιο, σύμφωνα με τη διαδικασία που καθορίζεται στα σημεία 2) έως 4), ώστε να ληφθούν υπόψη στη θέση της Ένωσης νέα στοιχεία.
                     
                  
                        6)
                     
                     
                        Η Επιτροπή καλείται να λάβει, σε εύθετο χρόνο, όλα τα απαραίτητα μέτρα προκειμένου να δοθεί συνέχεια στην απόφαση της μεικτής επιτροπής, συμπεριλαμβανομένων, κατά περίπτωση, της δημοσίευσης της σχετικής απόφασης στην Επίσημη Εφημερίδα της Ευρωπαϊκής Ένωσης και της υποβολής τυχόν προτάσεων αναγκαίων για την εφαρμογή της εν λόγω απόφασης.
                     
                  Όταν πρόκειται για άλλα ζητήματα τα οποία δεν αφορούν τροποποιήσεις του πρωτοκόλλου σύμφωνα με το άρθρο 12 της συμφωνίας σύμπραξης και τα άρθρα 4 και 7 του πρωτοκόλλου, τότε η θέση που θα λάβει η Ένωση εντός της μεικτής επιτροπής ορίζεται σύμφωνα με τις Συνθήκες και τις καθιερωμένες πρακτικές εργασίας.